Zenia Stampe (RV), 2023-06-01:
Venstre fik jo ikke kun kravet igennem om en evaluering af dyrevelfærden i regeringsforhandlingerne; Venstre fik jo også et krav igennem om at oprette lokale bestyrelser for naturnationalparkerne efter inspiration fra nationalparkerne.
Hvad forestiller man sig, at de her lokale bestyrelser skal have af beføjelser, og hvem skal sidde i de her bestyrelser?
Tak for det.
Debatten i dag tager udgangspunkt i den globale biodiversitetskrise og internationale mål for biodiversitet og ikke mindst beskyttet og strengt beskyttet natur.
Men jeg vil egentlig gerne rykke hurtigt videre til danske mål, for det bliver lidt for nemt for måske ikke bare den danske regering, men også andre regeringer at skubbe ansvaret over på nogle andre, der måske lever i nogle varmere lande, hvor der er lidt større artsrigdom på grund af klimaet, eller i bjergrige lande, som har helt naturligt mere uproduktivt areal og derfor har nemmere og billigere ved at skabe natur.
Og derfor vil jeg egentlig gerne beskæftige mig med dansk natur.
Ja, vi er i en global biodiversitetskrise, men Danmarks natur er også i krise.
Omkring 1.800 arter er i risiko for at uddø, men hvis vi ser på det i et lidt større perspektiv, tror jeg også at vi efterhånden er nået dertil i vores naturdannelse, at vi kan se, at vores natur har levet i spændetrøje i rigtig mange år.
Det er ikke kun en krise de sidste 20-30 år.
I mange år har vi danskere i virkeligheden lidt af en meget dårlig naturforståelse.
Det var det, som hr. Ole Birk Olesen var inde på.
Det er en stor pædagogisk opgave, vi har foran os, og jeg tror nok, at jeg var ret lang tid om selv for alvor at gå ind på den bane, fordi jeg tænkte, at biologerne jo er bedst til at forklare de biologiske mekanismer.
Det helt springende punkt i dag er derfor selvfølgelig, hvad regeringens ambition er for strengt beskyttet og beskyttet natur i Danmark.
Og vi ved jo desværre, at den ikke er de 20 pct. beskyttet plus 10 pct. strengt beskyttet natur.
Det var vi nogle, der prøvede at få ind i regeringsgrundlaget – det lykkedes vi ikke med.
Så vi ved, at det nok i hvert fald ikke er der, vi kan få regeringen op.
Den formulering, som regeringen kunne blive enig med sig selv om, var, at man skal bidrage til, at EU når sit mål.
Men nu har vi jo så hørt nogle af tallene i dag, og jeg kan forstå, at EU faktisk er ret tæt på 30 pct. beskyttet natur.
Der er jo nogle store bjergrige områder, der helt sikkert kan levere i stort mål på det.
Og så kan man pludselig slippe af sted med ikke at gøre så meget i Danmark.
Det er derfor, jeg synes, at det er så vigtigt at tale om den danske natur, for vores natur har da ikke fortjent, at natur er sådan noget, man har under andre himmelstrøg.
Det er ikke den samme natur, vi har i Danmark, som man har i f.eks. Schweiz eller Østrig.
Og danske arter nyder jo ikke godt af, at vi redder nogle arter i bjergrige regioner i Europa – det får de ikke noget ud af, det får danskerne heller ikke noget ud af.
Derfor er det så vigtigt, at vi også sætter ambitiøse mål for den danske natur.
Jeg håber sådan, at vi kan tale os derhen, hvor det bliver en del af vores nationalfølelse på linje med dansk kultur og også langt hen ad vejen dansk landbrugskultur, som jeg tror mange mennesker i mange år har forvekslet dansk natur med, altså landbrugsnatur.
Der er også masser af dejlig landbrugsnatur.
Men de mange arter, vi har, der ikke er knyttet til det gamle landbrugsland, men som gavnes af vild natur, skulle også gerne blive en del af vores nationale bevidsthed.
Så vi er optaget af at få ambitiøse mål for dansk natur; men der er noget andet, der er vigtigt.
For hvad jeg også har lært gennem de sidste par års naturdebat, er jo, at det ikke kun er plads, det handler om.
Det var ellers det, jeg startede med at få at vide, da jeg blev naturpolitiker, nemlig at det hele handlede om plads, plads, plads.
Men det handler ikke kun om plads, for plads, hvor man ikke sætter græssere ud eller ikke sørger for naturlig hydrologi, kan hurtigt blive til tilgroning, og det er også en trussel mod biodiversiteten.
Det var en stor øjenåbner for mig, og det tror jeg var en stor øjenåbner for mange, og det er måske også derfor, at der ikke helt er den accept endnu af de store græssere; man forstår ikke, at de er en nødvendig del af et vildt økosystem.
Hvis de ikke er der, gror det til, og det går ud over alle de andre arter, og så får vi ikke en rig biodiversitet.
Betyder det, at jeg har 5 minutter tilbage?
Så håber jeg, at man stiller mig nogle spørgsmål.